མཐའ་རྟེན་ཡི་གེ་བཅུ་དང་ནི།།རྐྱང་པ་དང་ནི་འདོགས་ཅན་ཏེ།།ཡི་གེ་བཅུ་ཡི་འདུ་བྱེད་ཀྱིས།།རྗེས་འཇུག་ཇི་ལྟར་ཐོབ་ཚུལ་དཔེར།།ད་བ་ས་ཀྱི་ག་ང་གི།ན་མ་ར་ལ་གྱི་སྟེ་དཔེར།།ཁྱོད་ཀྱི་རྒྱབ་ཀྱི་གཡས་ཀྱི་ཆ།།བདག་གི་གདོང་གི་ངོས་ན་མཆིས།།མདུན་གྱི་རུམ་གྱི་སྐོར་གྱི་ནི།།མངལ་གྱི་སྒོ་དེ་བདག་ལ་སྟོན།།འ་དང་རྐྱང་པ་འདོགས་ཅན་གྱི།།རྗེས་སུ་འི་ཐོབ་ཚིགས་བཅད་ཀྱི།།ཡི་གེ་མ་ཚང་ཡི་སྟེ་དཔེར།།ལྷ་ཡི་བདེ་བས་གང་བ་ཡི།།རྩེ་དགའི་དགའ་བ་བདེ་བའི་མཆོག།དེ་སུས་མྱང་བ་དགའ་བའི་དཔལ།།ས་ཡི་བདག་པོ་དེ་ཡི་བཞིན།།ག་དང་བ་ཡི་རྗེས་སུ་ཏུ།།ང་ད་ན་མ་ར་ལ་དུ།།ས་སུ་འ་དང་འདོགས་ཅན་དང༌།།རྐྱང་པར་རུ་སྟེ་དཔེ་རིམ་བཞིན།།རྟག་ཏུ་རབ་ཏུ་འབྱུང་དུ་དེ།།སྣོད་དུ་རྒྱུན་དུ་ཞིམ་དུ་ཟོ།།མྱུར་དུ་མཇལ་དུ་འོང་དུས་སུའང༌།།བཟའ་རུ་ཡོད་པའི་གནས་འདི་རུ།།ཁ་རུ་ཞིམ་རྒུའི་ཟས་འདི་སྦྱིན།།ད་དེ་ན་ར་ལ་ས་ཏེ།།བཏུ་དེ་ལེན་ཏེ་བྱིན་པ་ཡིས།།བསྐྱར་ཏེ་འཐུལ་ཏེ་འཛེགས་ཏེ་བྱུང༌།།ག་ང་བ་མ་འ་རྣམས་དང༌།།འདོགས་ཅན་རྐྱང་མཐར་ས་སྟེ་དཔེར།།སྐྲག་སྟེ་གསང་སྟེ་གནས་པ་ཡིས།།ཐུབ་སྟེ་འཛུམ་སྟེ་དགའ་སྟེ་གདའ།།བདེ་སྟེ་ཤ་ཆང་ཟ་སྟེ་སྣང༌།།ག་ད་བ་སའི་རྗེས་སུ་ཀྱང༌།།སྐབས་འགར་ན་ཡི་རྗེས་སུའང་ཀྱང༌།།བདག་ཀྱང་འབད་ཀྱང་འབྲས་མེད་པའི།།བྱ་བ་ཐོབ་ཀྱང་དེས་ཀྱང་ཅི།།འོན་ཀྱང་འཕྲལ་གྱི་འཚོ་བ་འབྱུང༌།།ང་འ་ན་མ་ར་ལ་དང༌།།འདོགས་ཅན་རྐྱང་པའི་རྗེས་སུ་ཡང༌།།ཡང་ཡང་སྐྱེས་བུ་འགའ་ཡང་ནི།།བྱོན་ཡང་ནམ་ཡང་མ་ཕྲད་དེ།།སླར་ཡང་མཇལ་ཡང་ནང་དུ་ཡང༌།།ཁ་ཟས་ལ་ཡང་སྤྱན་མ་འདྲོང༌།།འདོགས་ཅན་རྐྱང་མཐའ་ཕལ་ཆེར་འང༌།།ཚིགས་བཅད་མ་ཚང་ཡང་སྟེ་དཔེར།།ཅི་ཡང་བསགས་པ་འཛད་པ་ཡང༌།།དེ་འདྲ་རེ་འགའ་འབྱུང་བའང་སྲིད།།ག་ད་བ་ཅིང་ས་མཐར་ཤིང༌།།ཕྱུག་ཅིང་བླུན་པ་རྒུད་ཅིང་འགྲོ།།ཟབ་ཅིང་གསལ་བ་མཁས་ཤིང་བཙུན།།ང་འ་ན་མ་ར་ལ་དང༌།།འདོགས་ཅན་རྐྱང་པ་རྣམས་ཞིང་དཔེར།།དྲང་ཞིང་བདེ་བ་རབ་དགའ་ཞིང༌།།སྙན་ཞིང་འགྱུར་བ་འཇམ་ཞིང་མཛེས།།དར་ཞིང་རྒྱས་པ་འཚལ་ཞིང་བདག།བདེ་ཞིང་སྐྱིད་ནས་ཟ་ཞིང་སྣང།།ག་ད་བ་ཅེས་ང་འ་དང༌།།ན་མ་ར་ལ་ས་དང་ནི།།རྐྱང་པ་འདོགས་ཅན་ཞེས་ཏེ་དཔེར།།རྟག་ཅེས་བྱ་བའི་བདག་ཡོད་ཅེས།།སྨྲ་བ་ཟབ་ཅེས་བྱུང་ཞེས་ཐོས།།གདའ་ཞེས་འདི་ལྟ་ཡིན་ཞེས་པའམ།།འདི་ཙམ་ཞེས་པར་འགྱུར་ཞེས་པར།།འཁྲུལ་ཞེས་སྟོན་པས་ལེགས་གསུངས་ཞེས།།མཁས་པ་ཞེས་བྱས་སྨྲ་ཞེས་བཤད།།ཁ་ཅིག་ས་མཐར་ཤེས་ཞེས་ཟེར།།མི་འཐད་པར་མཐོང་ཁོ་བོས་དོར།།ག་ད་བ་ཅིག་ས་མཐར་ཤིག།རྐྱང་པའི་རྗེས་སུ་ཅིག་ཡིན་དཔེར།།ཤོག་ཅིག་སོད་ཅིག་རྒྱབ་ཅིག་ཅེས།།གྱིས་ཤིག་ཅེས་ནི་ཁ་ཅིག་སྨྲ།།ང་འ་ན་མ་ར་ལ་དང༌།།འདོགས་ཅན་རྣམས་ཀྱི་མཐར་ཞིག་དཔེར།།ཅུང་ཞིག་བསྟོད་ལ་འགའ་ཞིག་ལ།།ཕྲིིན་ཞིག་ནམ་ཞིག་བསྐུར་ཞིག་ཅེས།།ངལ་ཞིག་གསོ་ལ་རེ་ཞིག་སྨྲོས།།ན་ར་ལ་གསུམ་རྗེས་སུ་ནི།།ཕྱིནད།གྱུརད།རོལད།སྒྲ་སྒྱུར་སྔ་མས་སྐ་བ་དཔལ་བརྩེགས་ལ་སོགས་པད་དྲག་བཞེད།།དེ་ལ་ཅིང་ཅེས་ཅིག་འཐོབ་ཀྱང༌།།ཕྱི་མ་རྔོག་ལོ་དཔང་ལོ་ལ་སོགས་པརྣམས་ཀྱིས་ད་དྲག་དོར།།འོན་ཀྱང་དེ་དང་ཤན་འདྲ་བ།།འགའ་ཡོད་པ་ཡང་བཤད་ཀྱིས་ཉོན།།སྤྱིར་ནི་ན་དང་ར་དང་ལའི།།རྗེས་སུ་ཞིང་ཞེས་ཞིག་ཡིན་ནའང༌།།ད་དྲག་སྦྱོར་ན་ཐོབ་པ་དེར།།ཅིང་ཅེས་ཅིག་ཅེས་ཐོབ་སྟེ་དཔེར།།མཁས་པར་མཁྱེན་ཅིང་ཡོན་ཏན་གྱིས།།བརྒྱན་ཅེས་ཐོབ་ཀྱིས་སྟོན་ཅིག་ཅེས།།ཟེར་ཅིང་མཐོང་ནས་མཚརད་ཅེས་ཏེ།།བདག་ཀྱང་འདི་འདྲར་གྱུརད་ཅིག་ཅེས།།སྨོན་ལམ་བསྩལད་ཅིང་སློབ་པར་ནི།།འཚལད་ཅེས་ཟེརད་ཅེས་མྱུར་སྩོལད་ཅིག།ག་ད་བ་མཐར་ཅེ་ན་དང༌།།ས་མཐར་ཤེ་ན་སྦྱར་ཏེ་དཔེར།།སུ་འདུག་ཅེ་ན་བླ་མ་བཞུགས།།ཅི་མཛད་ཅེ་ན་དབང་བསྐུར་ཏེ།།སུས་ཐོབ་ཅེ་ན་ཕྱུག་པོ་ཚོས།།རྒྱུ་ཅིས་ཤེ་ན་ནོར་ལྡན་གྱིས།།ང་འ་ན་མ་ར་ལ་དང༌།།འདོགས་ཅན་རྐྱང་པར་ཞེ་ན་དཔེར།།སུ་བྱུང་ཞེ་ན་ཧོར་འདྲ་སྟེ།།དུ་གདའ་ཞེ་ན་མང་པོའོ།།སུ་ཡིན་ཞེ་ན་རྒྱལ་པོའི་སྟེ།།ཁྲིམས་ཀྱིས་དབེན་ནམ་ཞེ་ན་དབེན།།ཅི་སྐོར་ཞེ་ན་རྒྱལ་ཁམས་ཏེ།།གང་འཚལ་ཞེ་ན་ནོམ་པའོ།།ཅི་བགྱི་ཞེ་ན་སྐྱེལ་བ་སྟེ།།སུ་ལ་ཞེ་ན་སྨད་འཚོང་ལའོ།།ག་ད་བ་ས་ངེས་པར་པ།།ཟག་པ་མེད་པའི་བདེ་བ་དེ།།ཐོབ་པ་ཉེས་པ་ཀུན་ལས་གྲོལ།།ང་འ་ན་མ་ར་ལ་དང༌།།འདོགས་ཅན་རྐྱང་པ་རྣམས་ཀྱི་མཐར།།པ་དང་བ་གཉིས་ཅི་རིགས་ཏེ།།ཁང་པར་འཁྲ་བའི་མདའ་པ་དང༌།།མཛའ་བ་ངན་པ་འཛིན་པ་དག།དམ་པས་ལྟ་བུར་འཛེམ་པ་ན།།ཐར་པ་ཐོབ་ཅིང་འཁོར་བ་སྤངས།།འཁྲུལ་པ་སྤངས་ན་གྲོལ་བར་འགྱུར།།ཕྱི་པས་ཞི་བ་མི་ཐོབ་སྟེ།།ཚྭ་པ་ཚ་བས་གདུངས་དང་མཚུངས།།དྲིས་སམ་སྡུད་ཚིག་སྐབས་སུ་ནི།།མཐའ་རྟེན་རྣམས་ལ་མ་སྦྱར་ཞིང༌།།སྐབས་འགར་ར་ལ་ཏམ་དང་ནི།།འདོགས་ཅན་རྐྱང་པ་འམ་སྟེ་དཔེར།།འདུག་གམ་བྱུང་ངམ་ཡོད་དམ་དང༌།།ཡིན་ནམ་གྲུབ་བམ་སྒོམ་མམ་དང༌།།གདའ་འམ་འགྱུར་རམ་འཚལ་ལམ་དང༌།།ཤེས་སམ་ཟེར་ཏམ་གཏམ་གོ་འམ།།ཁ་འམ་ཞེས་པ་ལྟ་བུའོ།།རྫོགས་ཚིག་སྐབས་སུ་ན་ར་གཉིས།།མ་གཏོགས་མཐའ་རྟེན་བརྒྱད་པོ་ལ།།རང་ལ་ན་རོ་སྦྱར་ཏེ་དཔེར།།ཁྱོད་ནི་ཕྱུག་གོ་གཤིས་བཟང་ངོ༌།།གཏོང་ཡང་ཕོད་དོ་ཆོས་སྒྲུབ་བོ།།འཁོར་ཡང་འཛོམ་མོ་བཞུགས་དགའ་འོ༑༑ཐུགས་ཀྱང་དལ་ལོ་ཞེས་ཐོས་སོ།།ན་ར་གཉིས་ལ་ན་རོ་དང༌།།ཏོ་ཞེས་གཉིས་སུ་འགྱུར་བ་དང༌།།དེ་བཞིན་ནོ་ཞེས་པ་དྲན་ཏོ།།ངོ་མཚར་རོ་ཞེས་གཞན་ཟེར་ཏོ།།རྐྱང་པ་འདོགས་ཅན་འོ་སྟེ་དཔེར།།ཤ་ནི་ཟ་འོ་སྐྱིད་འདི་འོ།།དེ་རྣམས་ལ་ནི་ཉིས་ཤད་དང༌།།ལེ་འུའི་མཚམས་སུ་བཞི་ཤད་ཐོབ།།རྐྱང་ཤད་དང་ནི་ཚེག་ཤད་དག།ཐོབ་ཚུལ་སྐབས་དང་སྦྱར་ནས་དཔྱད།།ག་ཡི་མཚམས་སུ་ཆིག་ཤད་བྲི།།ང་ཡིག་མ་གཏོགས་ཤད་གོང་རྣམས་སུ་ཕྱི་ཚེག་སྤང༌།།སྡེབ་སྦྱོར་ཡིད་བཞིན་ནོར་བུ་ལས།།ཚིག་ཕྲད་གསལ་བར་བཤད་པའི་རབ་ཏུ་བྱེད་པ་སྟེ་བཞི་པའོ།།།།